“كود” سولات مشاهير وسياسيين وفنانين ومؤثرين وإعلاميين، على كيفاش كيدوزو نهارهم فهذ الرمضان الاستثنائي مع كورونا، وعلى رأيهم فقرارت خداتها الحكومة. الناشطة والحقوقية مينة بوشكيوة كانت من المحاورين، وها اش عاودات لـ”كود”: كيفاش كتدوزي رمضان دابا اللي مسدود علينا؟ أنا ماكيناش فالمغرب بل فكندا، وأنا ماكنصومش، إذن ماعنديش رمضان، ولكن هنايا كاين السدان والحجر أكثر بكثير من المغرب، هنا عندنا منع التجول كيبدا مع 8، وكاينة عقوبات صارمة جدا، والذعيرة كتكون مرتافعة كثر، غالب المتاجر اللي كتبيع الماكلة كتسد مع 5، بطبيعة الحال حتى المقاهي ومسائل الترفيه كلشي مسدود، بالنهار وبالليل، ولكن كنظن الناس اللي كيصومو هنايا مزيانة ليهم، لأنه كلشي كيدخل بكري لدارو، ولو انه حتى فالنهار هنا ماكاينش وسائل الترفيه، غير المتاجر والخدامي الأساسية. واش الإجراء اللي اتخداتو الحكومة المغربية مزيان؟ الإجراءات انا معاها وضدها، حيت كاين تناقض، كتشوف بنادم مجمع فالزنقة، وكاين لقاءات وتجمعات وتجمهر، لكن فالليل كاين الحجر، شنو الفرق؟ واش كورونا كتجي غير بالليل؟ وفرمضان كاينة مبالغة، واخا يخليو الناس غير يخرجو يتمشاو فالحدائق لأن بنادم كيبغي يتمشى من بعد الفطور، ويكونو شوية ديال المقاهي وشوية ديال الترفيه، مع إجراءات التباعد والكمامات، ولكن باش تمنع بنادم مايخرجش نهائيا من بعد الفطور هذي مسألة مبالغ فيها، وصحاب القهاوي تضررو، ماشي بحال كندا اللي كلشي خدا تعويض قيمتو 2000 دولار. شنو رأيك فمنع التراويح؟ أنا كون جاو عليا 50 فالمية ديال الجوامع فالمغرب يسدوهم، الجوامع كثار وبنادم كيصلي بلا معنى واحتلال الملك العمومي، بحال نهار الجمعة، كيخرجو يفرشو على برا، وكيمنعو السيارات والمارة يدوزو، آشمن تراويح غتبقى؟ أنا مع المنع ديالها لكن فنفس الوقت يكونو تشديد إجراءات الحجر ديما، ماشي نطلقو الناس فالنهار يتجمعو فالأسواق، وفالليل نقولو ليهم لا تراويح لا قهاوي، منع التجمعات خاص يكون متوازي، مافهمتش علاش مازال بنادم ملاصق فالجامع فنفس الوقت القهاوي والمطاعم مسدودين؟ كاين اللي باغي يفطر بالعلالي، نتي معاهم ولا ضدهم؟ هذي مسألة كندافع عليها بقوة، هذو من الحريات وحق من حقوق الإنسان، وحرية المعتقد، اللي كيمنعها الفصل 222، هذ الفصل بحالو بحال الفصول اللي كتقيد الحريات الفردية، بحال الفصول 489 و490، اللي ماخاصهمش يكونو، خاص اللي بغا يتدين يتدين، ولي مابغاش من حقو، والمغرب أصلا راه فيه كلشي، وبزاف من هذ الأجيال اللي طالعة ماكيصوموش، وعددهم كيتزاد، حيت بزاف مابقاش الدين كيشكل مكون أساسي فحياتهم، وهكذا الناس خاصها تخرج تفطر، باش يتخلق رواج فالحركة التجارية. كيجاوك مسلسلات رمضان؟ انا هذي سنين وأنا ماكنشوفش الإنتاج المغربي نهائيا، أصلا انا ماعنديش التلفزة من شحال هذي، وإلى بغيت نتفرج فشي حاجة كنشوفها على المنصات اللي كاينين، راه كاينين دابا تطبيقات كاين مواقع ديال التلفزة كتشوف برامج مباشرة، أنا ماكنقدرش نشوف داكشي ديال المسلسلات نهائيا، وحاليا ماكنتبع حتى شي مسلسل، كنشوف افلام او سيريات فنيتفليكس، اما المنتوج الرمضاني فلا يغريني نهائيا، خصوصا المنتوج المغربي، لأنه منتوج موسمي، وكل ما ينتج بشكل موسمي هو معرض لأنه يكون ماشي فالمستوى. 
رمضان وكونفينمون (الحلقة 7).. مينة بوشكيوة فحوار مع “كود”: ماكنصومش وبزاف من الجيل الجديد كيفطرو رمضان.. وأنا كون جاو عليا 50 فالمية ديال الجوامع فالمغرب يسدوهم